《宴左山二首 其一》
宋代·刘跂

闰冬节物晏，十月犹素秋。招提阳冈路，宛在岘山头。

史君有高致，尊酒擅一丘。欢颜动长啸，松菊含春柔。

风清宿雾断，地迥行潦收。时令将凛落，飞光为谁留。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。